Norske Melodi Grand Prix ble også berørt av protestene. Under NRKs artistpresentasjon for Melodi Grand Prix 5. januar 2024 samlet flere demonstranter seg utenfor NRK Marienlyst og protesterte mot Israels deltakelse. Under direktesendingen av delfinale 1 lørdag 13. januar klarte en demonstrant fra partiet Rødt å ta seg opp på scenen og proklamerte: «Beklager avbrytelsen, men det pågår en krig. Vi kan gjøre mer. Norge kan gjøre mer.» Før sendingen la også en rekke demonstranter seg ned på bakken utenfor studio for å protestere mot Israels deltakelse. Lignende protester skjedde også under de to påfølgende delfinalene og finalen.